《和陆伴读闿过梅根》
明代·管讷

江行惬素怀，遐览匪游冶。开篷望九华，隐隐白云下。

素波明远川，青天入平野。烟树澹欲无，风泉断还泻。

因知渼陂舟，差胜习池马。斯游乐未央，我辈胡为者。

作者简介：明松江府华亭人，字时敏。少即能诗。洪武中征拜楚王府纪善，迁左长史，事王二十余年，以忠谨闻。年七十余致仕，楚王请留居武昌，禄养终身。有《蚓窍集》。